Mediji su sinoć objavili da je zagrebačko Sveučilište, u novom bizarnom potezu, tužilo jednog svog studenta. Sveučilište studenta Luku Kovača tuži zbog izjave koju je dao novinarima prije nešto više od mjesec dana, kada su studenti otkrili da je netko ušao u prostorije studentskih udruga na Hrvatskim studijima. Kovač je, inače, student Hrvatskih studija i potpredsjednik tamošnjeg studentskog zbora.

U međuvremenu, o slučaju se očitovala ministrica obrazovanja Blaženka Divjak. Sveučilište u Zagrebu tako je pred današnju sjednicu Senata ponovno glavna medijska tema. Izvukli smo najbitnije o ovom slučaju.

Što se dogodilo?

Početkom 11. mjeseca, gotovo svi mediji pisali su o provali u prostorije Studentskog zbora i studentskih udruga na Hrvatskim studijima. Kako su tada pisali mediji, članovi studentskih udruga jedno su jutro došli u svoje prostorije i otkrili da su vrata provaljena i da nedostaje nešto tehnike i knjiga. Uprava Hrvatskih studija udrugama je najavila da toga dana moraju iseliti iz svojih prostorija, jer je odlučeno da će se one prenamijeniti u prostore DHMZ-a, što su studenti odbili dok im se, kao što im je obećano, ne osiguraju zamjenski prostori.

Što je Kovač napravio?

Kako je sinoć javio HRT, Sveučilište u Zagrebu, zastupano po rektoru Borasu, tužilo je studenta Hrvatskih studija Luku Kovača zbog izjave koju je dao novinarima Hine nakon provale u prostorije Studentskog zbora. Kovač je tada novinarima rekao da “ne može sa sigurnošću reći o čemu se radi, ali postoji mogućnost da se iza toga skriva pritisak Uprave studija na studentske udruge”.

Što tvrdi Sveučilište?

Tužitelj, odnosno, Sveučilište u Zagrebu u tužbi tvrdi da je Kovač ovom izjavom koju su prenijeli neki mediji javno izdvojio i prozvao Sveučilište kao mogućeg organizatora ili počinitelja kaznenog djela. Tvrde kako je Sveučilištu tom izjavom povrijeđen ugled, čast, dobar glas i ime. Kao naknadu za povredu spomenute časti, od studenta Kovača traže 20.000 kuna.

Što kaže ministrica?

Na cijelu stvar jutros se osvrnula i resorna ministrica Blaženka Divjak. Na svom je Facebook profilu napisala kako je, kao dugogodišnja profesorica, tužna kada čita o tužbama protiv studenata. “Mislim da je to doista neprimjereno. Studente ne tužimo kada iznose svoje mišljenje, već ih kao učitelji, profesori i mentori poučavamo za život, a nerijetko i učimo upravo od njih”, napisala je Divjak.

Kao dugogodišnja profesorica na Sveučilištu u Zagrebu tužna sam kada čitam najave o tužbi protiv studenata – mislim da… Posted by Blaženka Divjak on 12. prosinca 2017

Što kažu studenti?

Udruženje studentskih udruga Hrvatskih studija, “Studenti govore”, mailom se obratilo Senatu sveučilišta. U svome su mailu od Senata zatražili da se očituje o ovom cijelom slučaju. Traže i da se na današnjoj sjednici Senata pokrene rasprava o tužbi Sveučilišta. Ukoliko očitovanje izostane, pišu, “smatrat će da rektor sudski proganja studente uz podršku Senata”.

Poslali smo mail članovima Senata Sveučilišta u Zagrebu. Očekujemo reakciju! Posted by Studenti govore on 12. prosinca 2017

Što kaže rektor?

Telegram je, prije objave ovog teksta, kontaktira Sveučilište i tražilo komentar slučaja, međutim, odgovor nismo dobili. U međuvremenu, rektor Boras se javio novinarima Hine, kojima je komentirao događaj. Boras je, ukratko, rekao da je Sveučilište Kovača tužilo da se “zaštiti od neistina”. “Ja znam da je to vjerojatno mladenačka neopreznost i zavedenost, ali svi su odgovorni za svoja ponašanja”, kazao je Boras i dodao da će tužbu povući ako se Kovač ispriča.